钦定古今图书集成/明伦汇编/官常典/第497卷 > 李存贤
## 钦定古今图书集成/明伦汇编/官常典/第497卷 > 李存贤

按《五代史义儿传》：存贤，许州人也。本姓王，名贤。少为
军卒，善角抵。太祖击黄巢于陈州得之，赐以姓名，养
为子。后为义儿军副兵马使，迁沁州刺史。先时，沁州
当敌冲，徙其南百馀里，据险立栅而寓居。至存贤为
刺史，曰：“徙城避敌，岂勇者所为！”乃复城故州。梁兵屡攻之，存贤力自拒守，卒不能近。迁武州刺史、山北团
练使，又迁慈州。天祐十八年，梁兵攻朱友谦于河中，
庄宗遣存贤援友谦。是时，友谦新叛梁归晋，而河中
食少，人心多贰。谍者因谓存贤曰：“河中人欲杀子以
归梁，宜亟去。”存贤曰：“死王事，吾志也，复何恨哉！”卒击
走梁兵。庄宗即位，拜右武卫上将军。庄宗亦好角抵，
尝与王都较而屡胜，颇以自矜，因顾存贤曰：“尔能胜
我，与尔一镇。”存贤博而胜之。同光二年春，幽州符存
审病甚，庄宗置酒宫中，叹曰：“吾创业故人，零落殆尽，
其所存者，惟存审耳。今又病笃，北方之事，谁可代之？”
因顾存贤曰：“无以易卿，《角抵》之胜，吾不食言。”即日以
为卢龙军节度使。是岁，卒于幽州，年六十五，赠太傅。